انت تقول: البلاد مشات 
أنا أقول: البلاد شادّة طريقها مزيان واخّا كتعكّل مرة مرة 

انت تقول: بلاد كحلة هادي 
أنا أقول: هادي بلاد فيها الأبيض وفيها الكحل

انت تقول: ما بقى ما يدار فهاد البلاد
أنا أقول: كاين مشاكل بزاف ولكن كاينة فرص بزاف 

انت تقول: البلاد كتريب 
أنا أقول: البلاد كتزيد تبني راسها 

انت تقول: اللخر فيكم يطفي الضو 
أنا أقول: اللخر فينا يشعل الضو 

انت تقول: البلاد كلها فساد وشفرة 
أنا أقول: كاين الفساد وكاين الصلاح 

انت تقول: گاع المسؤولين والمنتخبين ما صالحينش 
أنا أقول: كاين اللي صالح وكاين اللي ما صالحش 

انت تقول: فلان وفلان وفلان شفارة مصو دم المغاربة
أنا أقول: رد البال لتكون كتخدم مصاصي الدماء ديال بصح ولاعبينك بانضة بلا ما تعيق 

انت تقول: البلاد خدامة غير ببّاك صاحبي 
أنا أقول: كاين بّاك صاحبي وكاين ذراعي وكتافي ودماغي صحابي 

انت تقول: كلشي باغي يهرب من هاد البلاد
أنا أقول: ماشي كلشي باغي يهرب من هاد البلاد 

انت تقول: كتصدق غير للمخلوضين 
أنا أقول: دير يدك فالعصيدة 

انت تقول: هاد البلاد عمّرها تتقاد
أنا أقول: غتتقاد وتزيد تتقاد غير ما تبقاش كتتفرج 

انت تقول: بقات لينا غير فالمونديال وسير سوف سبيطاراتنا كيف دايرين 
أنا أقول: أييه بقات فالمونديال وفالسبيطارات وحتى فالمهرجانات 

انت تقول: ما يحس بالمزود غير المخبوط بيه 
أنا أقول: اللي ما ضاربوش المزود ما كيعنيش ماشي مغربي 

انت تقول: أنا مغربي 
أنا أقول: أنا مغربي وانت مغربي 

🇲🇦